Manchesterin tuoreesta pommi-iskusta vastuun ottanut terroristijärjestö Isis kehottaa kannattajiaan tuhoisiin iskuihin muslimien pyhän kuukauden Ramadanin aikaan.

Isis-järjestö uhkaa terrori-iskuilla Ramadanin aikaan. Kuva järjestön tammikuussa julkaisemalta videolta. KUVAKAAPPAUS ISISIN PROPAGANDAVIDEOLTA

Tuoreella ääninauhalla Isis myös julistaa " täysimittaisen sodan " länsimaita vastaan. Asiasta kertoi Newsweek-lehti. Lehden mukaan ääninauha kiertää Isisin käyttämillä viestintäkanavilla.

Ääninauhalla uskotaan puhuvan Isisin nykyisen tiedottajan, Abu Hassan al-Muhajirin. Hän korvasi vuonna 2016 Yhdysvaltain ilmaiskussa kuolleen edellisen tiedottajan, Abu Mohammad al-Adnanin.

- Tietäkää, että meidän sotamme vihollista vastaan on täysimittaista sotaa, nauhalla sanotaan.

- Iskekää länsimaalaisten koteihin ja kauppapaikoille, siviilien ottaminen iskujen kohteeksi on tehokkainta, saatte suuren palkinnon, nauhalla kehoitetaan.

Isis on myös aiempina vuosina julistanut Ramadanin " jihadin ja valloituksen " kuukaudeksi ja kehottanut jäseniään iskuihin sen aikana. Newsweekin mukaan kahden viime vuoden aikana viesti on myös tehonnut, sillä terroritekojen on havaittu selvästi lisääntyneen ympäri maailmaa Ramadanin aikaan.

Newsweekin haastatteleman islam-tutkijan Amarnath Amarasingamin mukaan äärimuslimit iskevät juuri Ramadanin aikaan, koska he uskovat, että silloin terroriteoista palkitaan paratiisissa paljon paremmin kuin Ramadanin ulkopuolella tehdyistä iskuista.

Ramadan on islamilaisen kalenterin yhdeksäs kuukausi. Tänä vuonna Ramadan alkaa huomenna lauantaina 27. toukokuuta ja päättyy 25. kesäkuuta. Ramadanin aikaan muslimit eivät saa syödä, juoda, tupakoida tai harrastaa seksiä valoisaan aikaan.

Lähteet: Newsweek, CNN, BBC